Laaste 9/11-reddingshond sterfBretagne en haar eienaar, Denise Corliss Foto: CFVFD, Facebook ŉ Hond wat deel was van die soek- en reddingspan ná die aanvalle op 11 September 2001 by die Wêreldhandelsentrum in New York, is Maandag dood. Bretagne is in die ouderdom van 16 deur haar eienaar, Denise Corliss, van kant gemaak nadat Denise besef het Bretagne is siek. Bretagne was die oudste oorlewende hond wat ŉ lid was van die die reaksie-eenheid vir die 9/11-aanvalle. Sy het ook tydens orkaan Katrina gewerk. Ná haar aftrede op 10-jarige ouderdom, was sy ŉ ambassadeur vir die CY-Fair vrywilligersbrandweer (CFVFD) in Houston, Texas, en het ander honde met hul opleiding bygestaan. Sy het ook gereeld ŉ laerskool besoek waar sy na kinders gesit en luister het wat hul leeswerk gedoen het. Sy het ook leerlinge met spesiale behoeftes, soos outisme, besoek. “Dit is met ŉ swaar hart wat die CFVFD ons geliefde Bretagne groet,” het die brandweer op sy Facebook-blad geskryf. “Bretagne het in 2000 as volwaardige lid by die CFVFD aangesluit en was een van die eerste lede van die honde-eenheid. Sy en Denise het dadelik reageer ná die aanval op 11 September.”